**Авлигын төсөөллийн индексийн 2019 оны үр дүн**

Берлинд төвтэй Транспаренси Интернешнл олон улсын төрийн бус байгууллагаас дэлхийн 180 орны төрийн албан дахь авлигын талаар шинжээч, бизнес эрхлэгчдийн төсөөлөлд үндэслэн Авлигын төсөөллийн индексийн 2019 оны дүнг гаргаж 2020 оны 1 дүгээр сарын 23-ны өдөр дэлхий нийтэд зарлав.

Энэхүү индекс нь нэгдмэл аргачлал бүхий бие даасан судалгаа биш бөгөөд харин АНУ, ХБНГУ, Их Британи, Швейцар, Хонконгод байрлан үйл ажиллагаа явуулдаг 13 байгууллагын судалгаа, үнэлгээнээс авлига болон түүнд холбогдох хэсгийн үзүүлэлтийг сонгон авч тодорхой аргачлалаар индексийг тооцон улс орнуудыг эрэмбэлдэг аж.

Индексийн дүнгээр Монгол Улс 2019 онд 35 оноо авч 106-д оржээ. Манай улсын индексийг тооцоход нийт 9 эх сурвалжийг ашигласан байна. Үүнээс АНУ-ын “Пи Ар Эс” группээс гаргадаг Эрсдэлийн үнэлгээний холбогдох хэсэг 3 оноогоор нэмэгдсэн бол Швейцарын “Ай Эм Ди” Бизнесийн сургуулийн Дэлхийн өрсөлдөх чадварын эмхтгэлийн Үзэл бодлын судалгаа, Ардчиллын олон талт байдлын төсөл, Дэлхийн эдийн засгийн форумын Үзэл бодлын судалгаа, Германд төвтэй Бертелсманы сангийн Шилжилтийн индекс, Дэлхийн банкны Улс орны бодлого, институцийн үнэлгээний холбогдох хэсгийн үнэлгээ тус бүр 2-8 оноогоор буурсан дүнтэй байна.

***Монгол Улсын үнэлгээнд ашигласан эх сурвалж, оноор***

|  |  |  |  |  |  |  |
| --- | --- | --- | --- | --- | --- | --- |
| **Д/д** | **Байгууллага-судалгаа** | **2016** | **2017** | **2018** | **2019** | **19/20** |
| 1 | "Пи Ар Эс" групп - Эрсдэлийн үнэлгээ **2019** | 32 | 32 | 32 | 35 | 3↑ |
| 2 | Дэлхийн эрх зүйн төсөл- Хууль дээдлэх ёсны индекс **2019** | 38 | 36 | 36 | 36 | → |
| 3 | Эдийн засгийн мэдээллийн нэгж - Улс орнуудын эрсдэлийн үнэлгээ **2019** | 37 | 37 | 37 | 37 | → |
| 4 | "Глобал инсайт" байгууллага - Улс орнуудын эрсдэлийн түвшин **2018** | 47 | 35 | 47 | 47 | → |
| 5 | “Ай Эм Ди”-Дэлхийн өрсөлдөх чадварын эмхэтгэл Үзэл бодлын судалгаа **2019** | 35 | 33 | 30 | 28 | 2↓ |
| 6 | Ардчиллын олон талт байдлын төсөл /V-Dem/ **2019** | 34 | 35 | 33 | 31 | 2↓ |
| 7 | Дэлхийн эдийн засгийн форум - Үзэл бодлын судалгаа **2019**  | 38 | 30 | 31 | 28 | 3↓ |
| 8 | "Бертелсман" сан - Шилжилтийн индекс **2020** | 36 | 41 | 41 | 37 | 4↓ |
| 9 | Дэлхийн банк - Улс орны бодлого, институцийн үнэлгээ **2018**  | 47 | 43 | 43 | 35 | 8↓ |
|   | **Дундаж оноо** | **38** | **36** | **37** | **35** | **2**↓ |

Харин Дэлхийн эрх зүйн төслийн Хууль дээдлэх ёсны индекс, Эдийн засгийн мэдээллийн нэгжийн Улс орнуудын эрсдэлийн үнэлгээ, "Глобал инсайт" байгууллагын Улс орнуудын эрсдэлийн түвшний үнэлгээний оноо өмнөх оныхоос өөрчлөгдөөгүй байна.

**Нэг. Үнэлгээ буурсан үзүүлэлт**

**Дэлхийн банкны** Улс орны бодлого, институцийн үнэлгээгээр өмнөх оныхоос хамгийн их буюу 8 оноо буурсан байна.

Уг үнэлгээг гаргахдаа шинжээч (Дэлхийн банкны ажилтнуудаас)-аас тухайн улсын *төрийн байгууллага дахь ил тод, хариуцлагатай байдал, авлигыг* 1-ээс 6 оноогоор (1 бол сөрөг, 6 бол эерэг) үнэлүүлдэг. Монгол Улс 2019 оны үнэлгээгээр 3 оноо авсан нь өмнөх оныхоос 0.5 оноогоор буурсан ба энэ нь Авлигын төсөөллийн индексэд 8 оноо болж тусгагдсан[[1]](#footnote-1) байна.

 **Бертелсман сангийн** Шилжилтийн индексийн 2020 оны үнэлгээгээр манай улсын оноо 37 болж өмнөх оныхоос 4 пунктээр буурсан байна. Үнэлгээг хоёр шинжээч (тухайн улсын болон хоёрдогч улсын) өгсөн бөгөөд шинжээчдээс дараах 2 асуултын дагуу хариулт авч гарсан дүнг Авлигын төсөөллийн индекс гаргахад ашиглажээ.

*- “Албан тушаалаа урвуулан ашигласан төрийн албан хаагчдад ямар хэмжээгээр хариуцлага хүлээлгэдэг вэ?”*

*- “Засгийн газар авлигыг хэр хязгаарлаж чаддаг вэ?”*

 **Дэлхийн эдийн засгийн форумын** Үзэл бодлын судалгааны 2019 оны дүнгээр манай улсын оноо 28 болж 3 пункт буурчээ. “Дэлхийн эдийн засгийн форум”-ын судалгааг дэлхий дахинд 160 түнш институцээрээ дамжуулан зохион байгуулсан бөгөөд манай улсад “Нээлттэй нийгмийн хүрээлэн”-ээс судалгааг удирдан зохион байгуулсан байна. Манай улсын хувьд судалгаанд оролцсон 72 бизнес эрхлэгчдээс дараах 2 асуулт асууж хариултыг үнэлэн дүнг гаргадаг байна.[[2]](#footnote-2)

*“Танай улсад [экспорт, импорт, нийтийн аж ахуй, татвар, худалдан авах ажиллагаа, тусгай зөвшөөрөл авах болон шүүхийн шийдвэрийг өөрт ашигтай гаргуулах] үйл ажиллагаанд албан бус нэмэлт төлбөр, хээл хахууль өгөх явдал хэр түгээмэл байдаг вэ?”*

 *“Танай улсад, авлигын улмаас төсвийн хөрөнгийг компаниуд, бүлэглэлд зарцуулах явдал хэр түгээмэл байдаг вэ?”*

**Ардчиллын олон талт байдлын төслийн** 2019 оны судалгаагаар манай улсын холбогдох үзүүлэлт 31 болж өмнөх оныхоос 2 пунктээр буурсан байна.

*“Улс төрийн авлига хэр түгээмэл бэ?”* гэсэн асуултад өгсөн хариултаар үнэлгээг гаргадаг байна.

**Швейцарын “Ай Эм Ди” Бизнесийн сургуулийн** Дэлхийн өрсөлдөх чадварын эмхэтгэлийн Үзэл бодлын судалгааны 2019 оны дүнгээр манай улс 28 оноо авсан нь өмнөх оныхоос 2 пунктээр буурчээ. Уг байгууллагаас 2019 онд 6000 гаруй бизнес эрхлэгчдийг судалгаанд хамруулж “Хээл хахууль, авлига байдаг уу” гэсэн утгатай асуулт асууж хариултыг индексэд ашиглажээ. Уг судалгааны задгай мэдээллийг нийтэд зарлаагүй байна.

***Хоёр. Эерэг өөрчлөлттэй үзүүлэлт***

**"Пи Ар Эс" групп** - Эрсдэлийн үнэлгээгээр Монгол Улс 35 оноо авч өмнөх оныхоос 3 оноогоор нэмэгдсэн эерэг дүнтэй байна. Энэхүү үнэлгээг тус группийн ажилтнууд мэдээллийг цуглуулж, эрсдэлийн оноонд хөрвүүлдэг бөгөөд тухайн улсын улс төрийн систем дэх авлигыг үнэлдэг байна.

***Гурав. Өмнөх оноос өөрчлөгдөөгүй үзүүлэлт***

Дэлхийн эрх зүйн төслийн Хууль дээдлэх ёсны индекс, Эдийн засгийн мэдээллийн нэгжийн Улс орнуудын эрсдэлийн үнэлгээ, "Глобал инсайт" байгууллагын Улс орнуудын эрсдэлийн түвшний үнэлгээний үзүүлэлтүүд өмнөх оныхоос өөрчлөгдөөгүй дүнтэй байна.

Дэлхийн эрх зүйн төслийн Хууль дээдлэх ёсны индексийн хувьд дэлхий дахинд 2018 оны 5-11 сарын хооронд 3800 гаруй шинжээчдээс *гүйцэтгэх эрх мэдэл, шүүх эрх мэдэл, цагдаа, батлан хамгаалах, хууль тогтоох эрх мэдлийн албан хаагчид албан тушаалаа хувьдаа ашигладаг эсэх*эд үнэлгээ өгсөн бөгөөд манай улс 100 оноо авахаас сүүлийн 3 жилийн дүнгээр өөрчлөлтгүй 36 оноотой байна.

Эдийн засгийн мэдээллийн нэгжийн Улс орнуудын эрсдэлийн үнэлгээгээр манай улс сүүлийн 4 жил дараалан 37 оноотой байгаа бөгөөд улс орнуудыг үнэлэхдээ Нью-Йорк, Хонконг, Бээжин, Шанхайд байрлах шинжээчид үнэлгээ гаргадаг байна. Үнэлгээг *гаргахдаа төсвийн хөрөнгийг зарцуулах, хувиарлах явдал тогтсон дүрэм журмаар хэрэгждэг эсэх, мөн төсийн хөрөнгийг төрийн албан хаагч, сайдууд хувийн зорилгоор эсхүл улс төрийн намын зорилгоор ашигладаг эсэх, төрийн албаны томилгоо шударга эсэх, хараат бус аудит, шүүх засаглалтай эсэх, гэрээ байгуулах, давуу байдал олж авахын тулд хээл хахууль зайлшгүй төлөх ёстой гэсэн уламжлал бий эсэх* зэрэг асуултаар үнэлсэн байна.

"Глобал инсайт" байгууллага - Улс орнуудын эрсдэлийн түвшний үнэлгээгээр манай улс сүүлийн хоёр жил дараалан 47 оноотой байна. Уг үнэлгээг гаргахдаа *аж ахуйн нэгжүүд бизнесээ үргэлжлүүлэх, гэрээ байгуулах зэрэгт хээл хахууль болон бусад авлигын асуудалтай тулгарах* эрсдэлийг шинжээчдээр үнэлүүлдэг байна.

**СУДАЛГАА ШИНЖИЛГЭЭНИЙ АЛБА**

---оОо---

1. Эх сурвалж: [https://datacatalog.worldbank.org/dataset/country-policy-and-institutional-assessment July 2019](https://datacatalog.worldbank.org/dataset/country-policy-and-institutional-assessment%20July%202019) [↑](#footnote-ref-1)
2. <http://www3.weforum.org/docs/WEF_TheGlobalCompetitivenessReport2019.pdf> [↑](#footnote-ref-2)